Gedagte vir die dag: God het ’n afkeer aan geestelike hoogmoedArgieffoto Jy, waarom veroordeel jy dan jou broer? En jy, waarom verag jy jou broer? Ons sal tog almal voor die regterstoel van God moet verskyn … Elkeen van ons sal dus oor homself aan God rekenskap moet gee. (Romeine 14:10, 12) ’n Tyd terug vertel ’n vrou vir my dat die ergste verwerping wat sy nog ooit beleef het van “kerkmense” gekom het. Ek het al soveel keer met mense te doen gekry wat sê Christene wat gedurig oordeel het hulle uit die kerk gedryf, of hulle het die woorde gebruik: “Ek het in die kerk seergekry en daarom gaan ek nie meer soontoe nie.” Dit is hartseer om te dink dat mense kerk toe gaan om God se liefde daar te vind en dan eerder te doen kry met mensgemaakte reëls en veroordeling van Christene. Soms gebeur dit wanneer mense ’n geestelike verdieping in hulle verhouding met God beleef, hulle dan begin dink hulle is “meer Christelik” as ander gelowiges – sulke mense sien dikwels neer op ander en is baie vinnig om te oordeel. Paulus waarsku gereeld in sy briewe teen dié soort optrede. Hy beklemtoon ons is nie bevoeg om te oordeel nie. Die oordeel kom God toe vir wie selfs mense se motiewe nie verborge is nie. Geestelike hoogmoed bring maklik skeuring onder Christene en vernietig die liefde wat veronderstel is om tussen kinders van die Here te heers. Ek en jy ken nie die kamers van ons medegelowiges se hart nie, ons weet nie regtig hoe hulle verhouding met God lyk nie en daarom kan ons nie daaroor oordeel nie. Ons moet eerder sorg dat ons doen wat die Here van ons verwag, want ons sal oor ons eie doen en late rekenskap moet gee. En ja, al stem ons nie altyd saam met alles wat ander gelowiges glo of doen nie, gee dit ons nie die reg om op hulle neer te sien of hulle te veroordeel nie. God verwag nie van ons om almal se oortuigings goed te keur nie. Hy verwag wel van ons om mekaar lief te hê.